ไฟแนนซ์ทูเดย์
โดย...ช.ชดา
17 ก.ค. 2555

โดย...ช.ชดา
หลังจากที่ธนาคารไอซีบีซีจากจีน ได้เทกโอเวอร์ธนาคารสินเอเชียไป แล้วเปลี่ยนชื่อเป็นธนาคารไอซีบีซี (ไทย) หัวบันไดก็ไม่เคยแห้ง เพราะนักธุรกิจไทยที่สนใจไปลงทุนในจีน มาพบ เย่หู ประธานกรรมการบริหาร แบงก์จีนแห่งนี้ไม่หยุดหย่อน 
คุณหูบอกว่า ในปีนี้ได้เห็นบัตรเครดิต ธนาคารไอซีบีซี (ไทย) แน่ๆ เน้นลูกค้าที่เดินทางไปฮ่องกงและจีนที่ใช้เงินสกุลหยวนเยอะหน่อย รับรองใช้บัตรเครดิตธนาคารแล้วคุ้มสุดๆ
...สถิตย์ ลิ่มพงศ์พันธุ์ ประธานกรรมการธนาคารกรุงไทย ยืนยันว่าปัญหาของยูโรลากยาวแน่ๆ เพราะกลุ่มประเทศยูโร ไม่มีใครกล้าตัด กรีซออกไปจากยูโรโซน หรือทำให้เงินสกุลยูโร ล้มแน่ๆ เนื่องจากเงินสกุลนี้ถูกนำไปสำรองในเงินทุนสำรองทางการระหว่างประเทศทั่วโลก รวมทั้งไทยด้วย หากเงินสกุลนี้กลายเป็นกระดาษไร้ค่า เศรษฐกิจทั่วโลกจุกแน่นอน
...มีเสียงถามไถ่มากมายถึงไฟแนนซ์ทูเดย์เมื่อวันก่อนว่า มีบิ๊กในตลาดทุน เคยเป็นบอร์ดแบงก์รัฐและได้ขายที่ดินของตัวเองให้กับผู้ซื้อรายหนึ่ง ต่อมาก็นำที่ดินผืนดังกล่าวมารีไฟแนนซ์กับธนาคารรัฐที่ตัวเองนั่งบริหารอยู่ ข้อมูลนี้ไม่ใช่ สมพล เกียรติไพบูลย์ ประธานกรรมการตลาดหลักทรัพย์แห่งประเทศไทย สมาชิกภาคีเครือข่ายต่อต้านคอร์รัปชั่นแน่ๆ เพราะท่านเป็นอดีตประธานกรรมการแบงก์นครหลวงไทย ที่ปัจจุบันเป็นส่วนหนึ่งของธนาคารธนชาตไปแล้ว ไม่เคยเป็นประธานบริหารแบงก์ไหนและไม่เคยขายที่ดินให้ใคร โปรดเข้าใจให้ถูกต้องกันนะจ๊ะ
...เอกพิทยา เอี่ยมคงเอก กรรมการผู้จัดการใหญ่ บริษัท สหการประมูล โชว์ผลการดำเนินงาน 6 เดือนของปีนี้ เทียบกับ 2554 โตขึ้นกว่า 50% แถมตั้งเป้าระดมทุนในตลาด mai กระจายหุ้น 25% เพื่อใช้ในการหมุนเวียนในกิจการ และเพื่อรองรับการขยายงานในอนาคต ไม่ธรรมดาเลยนะเนี่ย
...บริษัทบริหารสินทรัพย์ กรุงเทพพาณิชย์ (บสก.) แต่งตั้ง บรรยง วิเศษมงคลชัย เป็นกรรมการและประธานคณะกรรมการจัดการ และสมพันธ์ เอี่ยมรุ่งโรจน์ ดำรงตำแหน่งกรรมการ บสก. มีผลตั้งแต่วันที่ 6 ก.ค. มีภารกิจผลักดันให้องค์กรเป็นบริษัทมหาชน 
...ธนาคารเกียรตินาคินจับมือมหาวิทยาลัยธรรมศาสตร์ จัดประกวดแผนธุรกิจด้านอสังหาริมทรัพย์ “KK Biz RE Innovation Awards” เปิดโอกาสให้นิสิต นักศึกษา ประชาชนทั่วไป ส่งผลงานเข้าประกวด ชิงรางวัลมูลค่า 7 แสนบาท ตั้งแต่วันนี้ถึง 1 ก.ย. 2555 ประกาศผลรางวัลวันที่ 25 ต.ค. 2555